|  |  |  |  |
| --- | --- | --- | --- |
| ::FAGOPPLARING, BAKGR, PNG, 2010:Brevmal_service_10.pngVår saksbehandler: Mari Bakke IngebrigtsenE-post: mari.bakke.ingebrigtsen@utdanningsdirektoratet.noTlf: 23301253 | Vår dato:26.03.2014Vår referanse:2014/63 |  |  |
|  |  |  |  |

**Til medlemmer og varamedlemmer av Faglig råd for** **service og samferdsel**

Referat fra rådsmøte 20. mars 2014 - møte 2/2014,

Møtestart: kl. 10:00

Møteslutt: kl. 15:00

|  |  |  |
| --- | --- | --- |
|  | **Fra arbeidstakersiden** | **Fra arbeidsgiversiden** |
| **Deltakere** | Jostein Antonsen, Handel og KontorUlf-Terje Nyheim Eliassen, Norsk arbeidsmandsforbundHåvard Galtestad, YSKarin Lund, Fagforbundet | Eddy Kjær, NHO ReiselivAnne Røvik Hegdahl, VirkeJan Tore Harlyng, KSThor Christian Hansteen (vara for Terje, til stede 12.00-14.30) |
|  | **Fra skoleverket/skoleeier** | **Andre organisasjoner** |
|  | Ellinor Tande, UtdanningsforbundetJørund Bjølverud, Skolenes landsforbundPer Ove Grannes, Utdanningsforbundet | ~~Elevorganisasjonen (ikke oppnevnt)~~ |
|  | **Meldt forfall**  | **Utdanningsdirektoratet** |
|  | Jan Sivertsen, NTFJan Tvedt, KSSvein Arne Bergh, SpekterTerje Sundfjord, NHO Transport | Mari Bakke Ingebrigtsen, rådssekretær Sak 13.2.14: Marianne Westbye (Udir) og Dagfinn Hertzberg (KD) |
|  |  |  |

**Dagsorden for møte i Faglig råd for service og samferdsel 1/2014**

**Sak 12.2.14 Godkjenning av møteinnkalling og dagsorden v/ rådsleder**

**Sak 13.2.14 Videre arbeid med praksisbrev /m besøk av arbeidsgruppe Udir/KD**

**Sak 14.1.14 Oppdrag fra SRY: Innflytelse på læreplaner Vg3**

**Sak 15.2.14 Matematikk i yrkesfagene**

**Sak 16.2.14 Godkjenning av praksis for praksiskandidater**

**Sak 17.2.14 Høring - forslag om endringer i læreplan for Vg3 Fiske og fangst**

**Sak 18.2.14 Høring - endringer i læreplan for Vg2 transport og logistikk og Vg3 yrkessjåfør**

**Sak 19.2.14 Høring - Nytt navn på taktekkerfaget**

**Sak 20.2.14 Oppfølging av stortingsmelding 20**

**Sak 21.2.14 Fredrik II**

**Sak 22.2.14 Orienteringssaker**

**Sak 23.2.14 Eventuelt**

**Sak 12.2.14 Godkjenning av møteinnkalling og dagsorden v/ rådsleder**

*Vedtak:*

*Innkalling og dagsorden godkjennes med de forelagte eventuelt saker:*

* *Karin orienterer fra arbeidsgruppe Vg1-læreplan*
* *Ellinor orienterer om oppdaterte søkertall til service og samferdsel*

**Sak 13.2.14 Videre arbeid med praksisbrev m/ besøk av arbeidsgruppe Udir-KD**

I Meld. St. 20 (2012-2013) På rett vei, er det foreslått å gjøre praksisbrevet til en permanent ordning i den forstand at fylkeskommunene skal kunne tilby dette. Den nye regjeringen fra Høyre og Fremskrittspartiet har i sin politiske plattform skrevet at den ønsker å utvide praksisbrevordningen, med mål om at alle fylker skal tilby dette. I oppfølgingen av Stortingets behandling av meldingen, samt politisk plattform for Solberg-regjeringen, ønsker en arbeidsgruppe fra KD og Udir med dette å invitere seg til møter med de faglige råd som mener dette er relevant innenfor deres utdanningsprogram, for diskusjoner og innspill til dette arbeidet.

Service og samferdsel har forsøk med praksisbrevordning i salgsfaget og logistikkfaget. Se vedlagte brev for aktuelle problemstillinger for diskusjon.

*Stikkord fra diskusjonen*

Rådet og de enkelte organisasjonene synes enige i at praksisbrevet er et godt tiltak. Flere av rådsmedlemmene kommenterer at rådgivningstjenesten på ungdomsskolen har en viktig rolle og man må ha rutiner for å synliggjøre tilbudet og ikke kommunisere det som et mindreverdig tilbud, men nå frem med et tilbud for de elever som virkelig trenger det. Dette er et viktig tiltak for å motarbeide frafall, men fagbrev skal og må fortsatt være hovedmodell. Likevel er det viktig å fastslå at praksisbrev også gir en kompetanse. Videre er arbeidstaker og arbeidsgiversiden i rådet enige om at praksisbrevet *ikke* bør være et søkbart alternativ på lik linje med de andre tilbud, men at det er viktig at tilbudet er tilgjengelig, og tett på elevene.

Rådet mener også at det må ligge gode kriterier og rammer til grunn, ordningen krever en god oppfølging både fra skole og lærebedrift. Dette er et ressurskrevende tiltak, noe som går ut over ordinær drift. Myndighetene må derfor ha fokus på økonomien og tilby de midler som kreves for å gjennomføre ordningen.

Det blir uttrykt en bekymring med å utarbeide nasjonale læreplaner, da det ligger en styrke i å kunne utarbeide individuelle læreplaner for enkeltelever. Det blir også stilt spørsmål om hvem som har ansvar for elevene, er det bedriftene eller skolen? Udir/KD svarer at det er både og, da det fordrer et tett samarbeid. Det stilles spørsmål om bedriftene har den nødvendige kompetansen/ressursen til å ta i mot til dels krevende elever.

Rådet ser at det ligger utfordringer med å skaffe frem praksisplasser, definere inntakskriterier og hvilke elever som skal omfattes av ordningen.

*Vedtak:*

*Arbeidsutvalget utarbeider et svar innen 20.mai på de spørsmålene Udir/KD har stilt rådet. Svaret baseres på kommentarer som ble gitt i dag og andre skriftlige innspill fra rådsmedlemmene. AU ønsker skriftlige innspill innen 1.mai.*

**Sak 14.2.14 Oppdrag fra SRY: Innflytelse på læreplaner Vg3**

Meld. til St. 20 (2012-2013) har som ett av mange tiltak å vurdere partenes innflytelse på utformingen av læreplaner Vg3. SRY behandlet saken i sitt møte 29.1.2014 og konkluderte med at sekretariatet utformer et oppdrag til faglige råd og ber om at de faglige rådene drøfter/ vurderer problemstillingene og gir innspill som kan danne grunnlag for videre behandling i SRY.

Oppdrag fra SRY er vedlagt.

*Stikkord fra diskusjonen:*

NHO mener rådene skal ha beslutnings/vedtaksmyndighet, fordi rådene må få større tyngde enn de har i dag. NHO foreslår at en slik vedtaksrett også gjelder for Vg1 og Vg2. Samtidig skal dette rigges på en fornuftig måte. NHO får støtte av Handel og Kontor. Utdanningsforbundet er skeptiske til å gi rådene en vedtaksmyndighet, da de mener mandatet slik det er i dag dekkende og gir en utvidet innflytelse på Vg3 læreplaner. I tillegg er det viktig at høringsbehandlingen ikke mister sin rolle. Utdanningsforbundet får støtte av Fagforbundet, som også er skeptisk til en vedtaksmyndighet. Utdanningsmyndighetene kan ikke fratas ansvaret, og en vedtaksmyndighet kan føre til noen uante konsekvenser, som for eksempel ulik kvalitet i utdanningsprogrammene, da organisasjonene må sette av nok tid og ressurser. Man må være klar over at det da blir et annet utgangspunkt for rådsarbeidet enn det man ble valgt inn på. NHO mener ressurser følger med den myndighet man får delegert, og er ikke bekymret for at organisasjonene ikke tar det nødvendige ansvar.

Rådet er klart enstemmige i at strukturene med å endre læreplaner på langt nær fungerer tilfredsstillende i dag, og viser til prosessen med yrkessjåførfaget og hvor lang tid det har tatt. Rådene har behov for en mye raskere gjennomføringsgrad og læreplanene er alt for statiske. Det er ikke tvil om at rådene sitter på mye kompetanse som bedre kan nyttiggjøres. Man må be om at KD og Udir legger til rette for reelle endringsmuligheter.

Rådet er også enstemmige i at det er en forutsetning at alle endringer fortsatt går gjennom høringsrunder. Det bør også presiseres i vedtaket at organisasjonene må tilføre tilstrekkelig med tid, ressurser og kompetanse til rådene. I tillegg må Utdanningsdirektoratet tilføre kompetanse som sekretariat. Rådet blir enige om å tilføye noen ekstra presiseringer i forhold til forslaget til vedtak fra AU.

*Vedtak:*

*Faglig råd for service og samferdsel er enstemmig i at slik som det er i dag har ikke rådene stor nok innflytelse på læreplanene, i tillegg fungerer saksgangen og systemet alt for langsomt. Rådet ønsker større innflytelse på læreplanene i Vg3 og har følgende innspill til SRY:*

*De faglige rådene bør gis vedtaksmyndighet på Vg3 læreplanene. Hele fag- og yrkesopplæringen må ses i sammenheng, og rådene ønsker større innflytelse også for læreplaner på Vg1 og Vg2. I dette ligger at mandatet må endres.*

*Faglig råd for service og samferdsel forutsetter at det gjøres en utredning av konsekvenser for en endring av mandatet. En forutsetning er at Utdanningsdirektoratet fortsatt fungerer som sekretariat, at dagens forvaltningsprinsipper følges, og at rådene tilføres mer ressurser.*

**Sak 15.2.14 Matematikk i yrkesfagene**

Utdanningsdirektoratet har igangsatt en realfagssatsing som departementet har sluttet seg til. Realfagssatsingen innebærer i første omgang en gjennomgang av matematikkfaget, mens de øvrige realfagene vil følge etter. Udir har nedsatt en ekstern arbeidsgruppe som skal gjennomgå matematikkfaget gjennom hele grunnutdanningen, inkludert yrkesfagene. Hensikten med gjennomgangen er å utarbeide et kunnskapsgrunnlag som vil danne grunnlag for å vurdere behov for endringer i faget.

I den sammenheng ber arbeidsgruppa om innspill fra de faglige rådene om hvilken type matematikk som er særlig relevant for utdanningsprogrammet. Arbeidet vil sees i sammenheng med tiltak i Meld. St. 20 om *yrkesretting* og videreutvikle tiltak for å *styrke fellesfagene* i de yrkesfaglige utdanningsprogrammene.

Vi ber de faglige rådene besvare vedlagte spørreskjema. Her følger også et utdrag av relevante kompetansemål i læreplan for felles programfag for hvert utdanningsprogram.

*Forslag til vedtak:*

*Faglig råd for service og samferdsel tar saken ut av dagsorden på bakgrunn av manglende saksfremstilling og ber direktoratet utarbeide en grundigere saksfremstilling som distribueres til samtlige råd. Denne saksfremstillingen bør inneholde mer konkrete spørsmål som rådet kan ta stilling til, og mer utfyllende om bakgrunnen for henvendelsen og hva innspillene skal brukes til.*

**Sak 16.2.14 Godkjenning av praksis for praksiskandidater**

I samsvar med §3-5 i opplæringsloven er det anledning til å avlegge fag/svenneprøve på bakgrunn av allsidig praksis i faget. Praksisen skal være minst 25 % lengre enn læretida, og skal dekke de mest vesentlige delene av læreplanen. Det er fylkeskommunen som godkjenner praksisen. På bakgrunn av en sak vedrørende godkjenning av praksis i barne- og ungdomsarbeiderfaget mente SRY at det kan være behov for en presisering og en gjennomgang av prosedyrene for godkjenning av praksis i alle fag. SRY vedtok i møte 6. desember 2012 følgende:

1. SRY konstaterer at vurderingen av praksis i henhold til forskriftenes § 3-5 ikke fungerer.
2. SRY anbefaler Utdanningsdirektoratet om å sette i gang arbeid med retningslinjer for nasjonal standard for godkjenning av praksis.

Utdanningsdirektoratet har igangsatt et arbeid i samsvar med vedtaket. Vi ønsker derfor å innhente de faglige rådenes erfaringer med godkjenning av praksis for praksiskandidater.

* Hvilke erfaringer har rådet med vurderingen av praksis som fylkeskommunen gjør når praksiskandidater melder seg opp til fagprøve
* Hva mener rådet om kravene som fylkeskommunen stiller til dokumentasjon? Får fylkeskommunen et tilstrekkelig vurderingsgrunnlag?
* Hva mener rådet om rutinene knyttet til saksbehandlingen? Er de tilfredsstillende?
* Har rådet erfaringer med at det er store variasjoner i vurderingen av praksis fra fylkeskommune til fylkeskommune? Hvis det er tilfelle, beskriv kort på hvilke områder ulikhetene viser seg.

Dersom rådet mener godkjenningsordningen ikke fungerer tilfredsstillende, ønsker vi at det angis omfanget.

Se også vedlegg.

*Stikkord fra diskusjonen*

*Handel og Kontor v/Jostein og Skolenes landsforbund V/Jørund kommenterer at slik de har oppfattet det - fungerer praksisen fungerer godt, og de er usikre på behovet for nasjonale retningslinjer. Det er imidlertid problemer med at det tar for lang tid fra man har tatt den teoretiske prøven, til man får gå opp til den praktiske fag- eller svenneprøve.*

*Flere i rådet kommenterer at selv om det ikke er store problemer innen service og samferdsel, er det mer problematisk innen andre utdanningsprogram, for eksempel helse og oppvekst. SRY har også konkludert med at det er store forskjeller i praksisen på tvers av fylkene, og en kvalitetssikring hadde vært bra. Rådet støtter seg derfor til det forelagte vedtaket om at man anbefaler utarbeiding av nasjonale retningslinjer.*

*Vedtak:*

*Faglig råd for service og samferdsel anbefaler at det utarbeides retningslinjer for nasjonal standard for godkjenning av praksis.*

**Sak 17.2.14 Høring - forslag om endringer i læreplan for Vg3 Fiske og fangst**

Utdanningsdirektoratet sender nå på høring forslag til revidert læreplan for Vg3/ opplæring i bedrift i Fiske og fangst. Hensikten med endringene er å ta inn i læreplanen den internasjonale konvensjonen om normer for opplæring, sertifikater og vakthold for sjøfolk. Da skal lærlinger som tar fagbrev som fisker, kunne innløse sertifikat for arbeid på båt tilsvarende en matros.

Læreplan for vg3/ opplæring i bedrift i fiske og fangst hører under utdanningsprogrammet for naturbruk, og bygger på vg2 fiske og fangst. Elever i fiske og fangst må gjennomføre to års læretid i bedrift før de kan gå opp til fagprøve.

Høringsfristen er 25. april 2014. [**Lenke**](http://www.udir.no/Regelverk/Horinger/Saker-ute-pa-horing/Horing---forslag-om-endringer-i-lareplan-for-Vg3-Fiske-og-fangst/)

*Vedtak:*

*Faglig råd for service og samferdsel avgir ikke høringsuttalelse.*

**Sak 18.2.14 Høring - endringer i læreplan for Vg2 transport og logistikk og Vg3 yrkessjåfør**

Utdanningsdirektoratet sender på høring forslag til endringer i læreplanen for Vg2 transport og logistikk og Vg3/opplæring i bedrift for yrkessjåfør. Høringsfristen er 23. mai 2014.[**Lenke**](http://www.udir.no/Regelverk/Horinger/Saker-ute-pa-horing/Horing---endringer-i-lareplan-for-Vg2-transport-og-logistikk-og-Vg3-yrkessjafor/)

*Vedtak:*

*Faglig råd for service og samferdsel støtter forslaget.*

**Sak 19.2.14 Høring- Nytt navn på taktekkerfaget**

Utdanningsdirektoratet sender på høring skifte av navn i taktekkerfaget.

Skal taktekkerfaget skifte navn til tak- og membrantekkerfaget? Vi ønsker ditt innspill. Høringsfristen er 26. mai 2014.[**Lenke**](http://www.udir.no/Regelverk/Horinger/Saker-ute-pa-horing/Horing--Nytt-navn-pa-taktekkerfaget/)

*Vedtak:*

*Faglig råd for service og samferdsel avgir ikke høringsuttalelse.*

**Sak 20.2.14 Oppfølging av stortingsmelding 20**

Oppdragsbrev 33/13 ble sendt Udir 19.12.2013 og gir Udir ansvar for 25 tiltak. Flere oppdragsbrev er i vente, bl.a. for gjennomgang av tilbudsstrukturen. Rådssekretæren orienterer om tiltak som SRY har behandlet i sine møter 22.1 og 4.3. Rådsmedlemmene gir innspill/diskuterer tiltak som er av interesse for rådet.

*Vedtak:*

*Tas til orientering*

**Sak 21.2.14 Fredrik II**

*Det er ikke like aktuelt lengre å invitere Fredrik II og få presentert TAF modellen deres. Rådet synes enstemmige i at det er bedre å invitere når de første kandidatene har fullført. Jan Tore gir beskjed videre til Fredrik II at rådet vil komme tilbake med invitasjon på et senere tidspunkt.*

*Vedtak:*

*Tidligere vedtak om å invitere Fredrik II bortfaller (ref. sak 11.1.2013).*

**Sak 22.2.14 Orienteringssaker:**

**Kvalitet i fagopplæringen v/Clas Lenz (30 min)**

Utdanningsdirektoratet har utviklet et system for kvalitetsvurdering i fagopplæringen. Dette er et verktøy for å vurdere og analysere tilstanden i skole og bedrift slik at kvaliteten i fagopplæringen kan forbedres. Dokumentet Kvalitet i fagopplæringen gir en sammenhengende beskrivelse av kvalitetsarbeidet i skole og bedrift, og ble sendt på høring 8.5.13. Her ba Utdanningsdirektoratet om innspill i arbeidet.

Utdanningsdirektoratet vil orientere faglige råd om status i Kvalitet i fagopplæringen, og vårt videre arbeide med å implementere systemet. Dette er blant annet:

* utviklingen av en digital modell som viser kvalitetsvurderingssystemet, se [**lenke.**](http://www.udir.no/Utvikling/Kvalitet-i-opplaringen1/Kvalitet-i-fagopplaringen/)
* bearbeiding av høringsinnspillene
* utvikling i forskningssatsingen
* invitasjon til årlig konferanse Arena for kvalitet 11-12. september i Tromsø
* besøk i fylkeskommunene

*Rådet kommenterer blant annet at det er noe uklart hva som ligger i den digitale modellen, om hva slags verktøy det er. Det bør synliggjøres som et godt oppslagsverk som lærebedrifter og opplæringskontorer kan bruke. Viktig at Y-nemder og prøvenemder blir involvert i fylkesbesøk og på konferanse.*

**Aktuelt lesestoff v/Rådssekretæren**

* Inkatorrapport for samfunnskontrakten [**Lenke**](http://www.udir.no/Spesielt-for/Fag-og-yrkesopplaring/Samfunnskontrakten-/Indikatorrapport-for-Samfunnskontrakten-/)

Utdanningsdirektoratet har i samarbeid med fylkeskommunene og partene i arbeidslivet utarbeidet et indikatorsett som blant annet vil vise utviklingen av antall lærekontrakter og fag- og svennebrev og gjennomføringen av læretiden.Det er stor forskjell mellom utdanningsprogrammene i utviklingen av antall nye lærekontrakter. Service og samferdsel har hatt en økning tilsvarende 7 %.

* Formidlingsrapport [**Lenke**](http://www.nifu.no/publications/1119886/)

Rapporten tar for seg hvordan tre fylkeskommuner, Østfold, Rogaland og Nord-Trøndelag, arbeider med å formidle søkere til læreplass. Prosjektet har hatt tre sentrale problemstillinger:

1. Hva karakteriserer ulike faser i formidlingen, og hvilke aktører er involvert i de ulike fasene?

2. Hva kjennetegner systemene for formidling?

3. Hva kan forklare ulik resultatoppnåelse?

**Tilskudd til læremidler i smale fag – representasjon fra rådet i faggruppe**

Tilskuddsordningen skal bidra til at det blir utviklet og produsert læremidler for smale fagområder/små elev- og lærlinggrupper der det ikke er markedsgrunnlag for kommersiell utgivelse. Eddy Kjær og Ellinor Tande representerte rådet i faggruppe for dette arbeidet i fjor. *Ellinor fortsetter som rådets representant.*

**Arbeid i arbeidsgruppen transport og logistikk v/Jørund Bjølverud**

Læreplaner er ute på høring og arbeidsgruppen fortsetter arbeidet med innholdet i 19-ukerskurset. Det har vært et veldig stort engasjement. Arbeidsgruppen innkaller til et dialogmøte i direktoratet i begynnelsen av april. Videre ønsker arbeidsgruppen å nedsette et lite ekspertutvalg som skal se på innholdet i 19 ukers-kurset. Dette er en sak opp til opplæringskontor og landslinjene til å bestemme hva de ønsker som innhold. Et referat er godt nok, og utdanningsdirektoratet skal ikke involveres i arbeidet. Det er heller ikke en sak som trenger komme tilbake til rådet, annet enn for orientering.

**Arbeid i arbeidsgruppen salg service og sikkerhet v/Jostein Antonsen**

Arbeidsgruppen i salg service og sikkerhet holdt et spennende møte den 14.januar, som dessverre ble kraftig amputert pga. sykdom. På møtet ble flere strukturen for salgsfaget diskutert, i bakgrunn av noen modeller som rådssekretæren hadde utarbeidet. Arbeidsgruppen legger opp til nytt møte 24.april. I etterkant av dette møtet ønsker man å invitere til en workshop, sammen med virke og opplæringskontor. Dette kan eventuelt skje i mai måned, slik at arbeidsgruppen har noe å presentere på rådsmøtet i juni.

**Orientering fra nordisk konferanse 12.mars v/ Jostein Antonsen**

Opplegget var en rundebordskonferanse med deltakere fra hele Norden. Mange av temaene og nettverksbyggingen hadde kanskje vært interessant for andre i rådet. Det var lagt vekt på de gode eksemplene. Jostein la merke til at lærlingene og generelt vårt utdanningsprogram var lite synliggjort. Håkon Høst hadde presentasjon om opplæringskontorene, som har en viktig rolle, men hvor det er mange utfordringer pga. at de befinner seg utenfor de formelle strukturer.

**Oppdatert flytskjema v/rådssekretær**

*Vedtak:*

*Sakene tas til orientering*

**Sak 23.1.14 Eventuelt**

**Fylkesbesøk Hordaland v/Mari**

Rådssekretæren informerer om at Hordaland ønsker oss velkommen 4. og 5.juni. Besøk ved Akademiet skole må rådet selv arrangere.

**Arbeidsgruppe læreplan Vg1 v/Karin**

Arbeidsgruppen har kommet et steg videre. De har satt opp en disposisjon om hva søknaden skal inneholde og fått mer kunnskap om hva som kreves og litt opplæring i utforming av læreplaner. Det viktig er at vi må beskrive og dokumentere behovet for endringene. Vår jobb er å sørge for at dokumentasjonen er på plass. Hvis noen i rådet sitter på dokumentasjon må dette sendes til Mari. Nytt møte 24.april.

**Søkertall 2014/2015 Service og samferdsel v/Ellinor**

Årets søkertall er publisert, dere kan finne en oversikt her <http://www.udir.no/Tilstand/Analyser-og-statistikk/vgo/Sokere-inntak-og-formidling1/Sokertall-2014-2015/?WT.ac=sokertall&boks=pavirker>

Service og samferdsel har 3121 søkere til Vg1. Ellinor kommenterer at søkningen i Troms har gått dramatisk ned.

